題太平興國宮
作者：張漢彥
朝代：宋

paragraphs: 神仙所居真福地，帝遣仙官下人世。
開元聖主夢潛通，九天使者何靈異。
絳節霓旌射紫霄，風吹仙袂還飄飄。
群官再拜所共睹，至今傳聞時未遥。
眼前不見吳生筆，劫火俱焚餘敗壁。
當時壯麗爲一空，每對荆蓁頻歎息。
誰人再造成奇功，巍巍寶殿尤瑰雄。
我來祈福不爲己，喜見氣象昇平中。